ශ්‍රී ලංකාවට එල්ල වෙමින් තිබෙන විවේචන හේතුවෙන් ත්‍රස්තවාදය පරදා ලබා ගත් ඓතිහාසික යුද ජයග්‍රහණය පිළිබඳ වාර්තා විකෘති වන බව අමෙරිකා එක්සත් ජනපදයේ ශ්‍රී ලංකා තානාපති ජාලිය වික්‍රමසූරිය මහතා පවසයි.එවැනි අසාධාරණ හා අසත්‍ය තොරතුරු පදනම් කරගත් විවේචන මඟින් මෙරට ප්‍රතිසන්ධාන කටයුතු සහ සංවර්ධන ක්‍රියාදාමයට බාධාවක් වන බවද තානාපතිවරයා පෙන්වා දෙයි.අමෙරිකා එක්සත් ජනපදයේ උතුරු කැරොලිනා ප්‍රදේශයේ සංචාරයක නිරත වූ අවස්ථාවේ පැවැති උත්සවයක් අමතමින් ජාලිය වික්‍රමසූරිය මහතා මේ අදහස් පළ කළ බව අමෙරිකා එක්සත් ජනපදයේ ශ්‍රී ලංකා තානාපති කාර්යාලය සඳහන් කරයි.ශ්‍රී ලංකාවේ ඇතිවූ ගැටුම්වලට හේතු සහ අනාගත අභිවෘද්ධිය සඳහා ගත යුතු ක්‍රියාමාර්ග මෙන්ම මානූෂීය මෙහෙයුම් සමයේ ඇතිවු බව කියන සිද්ධීන් පිළිබඳව සොයා බැලීම සඳහා දේශීය යාන්ත්‍රනයක් ක්‍රියාත්මක වන බවත් ඒ වෙනුවෙන් රජය ආරම්භ කළ උගත් පාඩම් හා ප්‍රතිසංධාන කොමිෂම මේ දක්වා සාර්ථකව පැමිණ තිබෙන බවත් ඒ මහතා මෙහිදී පෙන්වා දී ඇත.මේ අතර ශ්‍රී ලංකා තානාපතිවරයා වැඩිදුරටත් ප්‍රකාශ කර ඇත්තේ ශ්‍රී ලංකාවේ පවතින වත්මන් සාමකාමී වාතවරණය ඉවසිය නොහැකි ඇතැම් කණ්ඩායම් රටට විවිධ බලපෑම් එල්ල කිරීමට උත්සාහ දරන බවය..